Nafarroako Parlamentuko Mahaiak, 2016ko irailaren 26an egindako bilkuran, Eledunen Batzarrari entzun ondoren, erabaki hau hartu zuen, besteak beste:

1. Izapidetzeko onartzea Maribel García Malo andreak aurkeztutako galdera, Nafarroako Enplegu Zerbitzuak kudeatzen dituen prestakuntza- eta enplegu-programa mistoei buruzkoa.

2. Nafarroako Parlamentuko Aldizkari Ofizialean argitara dadin agintzea.

3. Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2016ko irailaren 26an

Lehendakaria: Ainhoa Aznárez Igarza

GALDERAREN TESTUA

Nafarroako Gorteetako kide den eta Unión del Pueblo Navarro (UPN) parlamentu-taldeari atxikia dagoen Maribel García Malo andreak, Legebiltzarreko Erregelamenduko 188. artikuluan eta hurrengoetan ezarritakoaren babesean, prestakuntza- eta enplegu-programa mistoei buruzko honako galdera hau aurkezten du, idatziz erantzun dakion:

UPN parlamentu-taldeak eskatuta, Eskubide Sozialetako lehendakariordeak agerraldia egin zuen irailaren 13an, enplegurako lantegi-eskolei buruz hitz egiteko, eta adierazi zuen Nafarroako Gobernuak prestakuntza- eta enplegu-programak sustatuko zituela.

– Enplegurako lantegi-eskolez gain, Nafarroako Enplegu Zerbitzuak zer beste programa kudeatzen du, prestakuntza eta enplegua uztartzen dituena (baita praktikak bekekin eta ez kontratuekin uztartzen dituztenak ere)?

– Zer kontusailetan jasotzen da horietako bakoitza? Zer aurrekontu dauka 2016an programa horietako bakoitzak? Zein da horien betetze-maila?

– Beste horrenbeste 2015erako; ekitaldi horri dagokionez, programa horien onuradunen kopurua ere jakin nahi dut.

Iruñean, 2016ko irailaren 20an

Foru parlamentaria: Maribel García Malo

